CELEX: 62021TN0538
Language: sk
Date: 2021-09-02 00:00:00
Title: Vec T-538/21: Žaloba podaná 2. septembra 2021 – PBL a WA/Komisia

25.10.2021   
            
            
               SK
            
            
               Úradný vestník Európskej únie
            
            
               C 431/49
            
         
      Žaloba podaná 2. septembra 2021 – PBL a WA/Komisia
      (Vec T-538/21)
      (2021/C 431/57)
      Jazyk konania: francúzština
      
         Účastníci konania
      
      
         Žalobcovia: Penya Barça Lyon: Plus que des supporters (PBL) (Bron, Francúzsko) a WA (v zastúpení: J. Branco, avocat)
      
         Žalovaná: Európska komisia
      
         Návrhy
      
      Žalobcovia navrhujú, aby Všeobecný súd:
      
                  —
               
               
                  zrušil rozhodnutie Generálneho riaditeľstva Európskej komisie pre hospodársku súťaž z 1. septembra 2021 – COMP.C.4/AH/mdr 2021(092342),
               
            
                  —
               
               
                  nariadil Európskej komisii, aby
                  
                              —
                           
                           
                              využila svoje právomoci podľa článku 116 ods. 1 ZFEÚ a nariadila Francúzskej futbalovej federácii, aby okamžite skončila všetky normatívne narušenia hospodárskej súťaže a dodržiavala nariadenia UEFA o klubových licenciách a finančnom fair play,
                           
                        
                              —
                           
                           
                              začala konanie o nesplnení povinnosti podľa článkov 107 a 108 ZFEÚ a článku 12 nariadenia Rady (EÚ) 2015/1589 z 13. júla 2015 proti Francúzsku z dôvodu neoprávnenej štátnej pomoci v prospech Paris Saint-Germain a obrátila sa na Súdny dvor Európskej únie,
                           
                        
            
                  —
               
               
                  a nariadil Komisii, aby v súlade s článkom 13 nariadenia Rady (EÚ) 2015/1589 z 13. júla 2015 prijala voči Francúzsku predbežné opatrenia s cieľom odstrániť škodu spôsobenú žalobcom tým, že mu nariadi pozastaviť nasledujúce normatívne rozhodnutia, ktoré vytvárajú nekalú hospodársku súťaž prostredníctvom štátnej pomoci vytvárajúcej selektívnu výhodu, ktorá ovplyvňuje hospodársku súťaž a vnútorný obchod v rámci jednotného trhu Európskej únie:
                  
                              —
                           
                           
                              zasadnutia Valného zhromaždenia a Federálneho zhromaždenia Profesionálnej futbalovej ligy z 12. a 14. decembra 2019, ako aj zasadnutie Valného zhromaždenia Profesionálnej futbalovej ligy z 10. decembra 2020 prijaté v mene Francúzskej futbalovej federácie pri výkone jej výsad verejnej moci,
                           
                        
                              —
                           
                           
                              rozhodnutie z 25. júna 2021, ktorým Komisia pre kontrolu profesionálnych klubov Národného riaditeľstva pre kontrolu riadenia PFL neprijala žiadne správne opatrenie voči PSG,
                           
                        
                              —
                           
                           
                              rozhodnutie Profesionálnej futbalovej ligy – neuverejnené – ktorým schválila zmluvu podpísanú medzi Lionelom Messim a Paris Saint-Germain.
                           
                        
            
         Dôvody a hlavné tvrdenia
      
      Na podporu svojej žaloby proti rozhodnutiu Európskej komisie COMP.C.4/AH/mdr 2021(092342) z 1. septembra 2021, ktorým sa žalobcom odmieta priznanie postavenia zainteresovaných strán v zmysle článku 24 ods. 2 nariadenia 2015/1589 (1), žalobcovia uvádzajú päť žalobných dôvodov.
      
                  1.
               
               
                  Prvý žalobný dôvod je založený na záujme žalobcov na podaní žaloby v tejto veci. Žalobcovia tvrdia, že Komisia nezohľadnila skutočnosť, že prvý žalobca je členom („socio“) Futbol Club Barcelona (ďalej len „FC Barcelona“) a že v tomto postavení je oprávnený podať sťažnosť týkajúcu sa protiprávnej pomoci.
               
            
                  2.
               
               
                  Druhý žalobný dôvod je založený na postupe podľa článku 116 ZFEÚ. Žalobcovia najmä tvrdia, že v tomto prípade existuje rozdiel medzi ustanoveniami členských štátov, ktorý narúša podmienky hospodárskej súťaže na vnútornom trhu. Podľa žalobcov skutočnosť, že španielska Liga de futbol profesional (Profesionálna futbalová liga) na rozdiel od francúzskej Profesionálnej futbalovej ligy vyžaduje dodržiavanie pomeru medzi mzdami a oprávnenými príjmami vo výške 70 %, predstavuje také narušenie, ktoré v praxi postihuje FC Barcelona.
               
            
                  3.
               
               
                  Tretí žalobný dôvod je založený na článku 13 nariadenia č. 2015/1589. Týmto žalobným dôvodom sa žalobcovia domáhajú, aby sa Francúzsku nariadilo pozastaviť pomoc a opatrenia, ktoré by mohli predstavovať neoprávnenú a neoznámenú štátnu pomoc profesionálnym futbalovým klubom pôsobiacim na jeho území.
               
            
                  4.
               
               
                  Štvrtý žalobný dôvod je založený na kritériách prijatých Európskou komisiou a Súdnym dvorom Európskej únie na vymedzenie štátnej pomoci a uplatniteľnosti článku 108 ZFEÚ na tento prípad.
               
            
                  5.
               
               
                  Piaty žalobný dôvod je založený na naliehavosti situácie, ktorá odôvodňuje návrh žalobcov na skrátené konanie a na nariadenie predbežného opatrenia.
               
            
         (1)  Nariadenie Rady (EÚ) 2015/1589 z 13. júla 2015 stanovujúce podrobné pravidlá na uplatňovanie článku 108 Zmluvy o fungovaní Európskej únie (Ú. v. EÚ L 248, 2015, s. 9).